Pelarian orang Armenia Nagorno-Karabakh

Pada 19–20 September 2023, Azerbaijan memulakan serangan tentera di wilayah rebutan Nagorno-Karabakh yang berakhir dengan Republik Artsakh menyerah diri dan pembubaran angkatan tenteranya. Sebelum serangan tersebut, wilayah itu diiktiraf di peringkat antarabangsa sebagai sebahagian daripada Azerbaijan tetapi ditadbir dan dihuni oleh etnik Armenia.

Sebelum Perang Nagorno-Karabakh Kedua pada 2020, wilayah ini dianggarkan mempunyai 150,000 penduduk yang berkurang selepas perang. Dengan ancaman pembasmian etnik oleh Azerbaijan dan pergelutan sepanjang sekatan selama sembilan bulan, 100,400 orang etnik Armenia, iaitu 99% daripada penduduk Nagorno-Karabakh yang tinggal, melarikan diri pada akhir September 2023, meninggalkan hanya beberapa puluh orang di wilayah ini setakat November.

Perpindahan paksa orang secara besar-besaran ini telah dipanggil oleh pakar antarabangsa sebagai jenayah perang atau jenayah terhadap kemanusiaan. 218 orang awam maut dalam letupan di sebuah pusat pengagihan bahan api, dan 70 orang awam maut dalam perjalanan ketika melarikan diri ke Armenia. Walaupun kerajaan Azerbaijan memberi jaminan bahawa penduduk Armenia akan diintegrasikan semula dengan selamat, jaminan ini dianggap tidak boleh dipercayai kerana rekod autoritarianisme dan penindasan terhadap penduduk Armenia oleh Azerbaijan.

## Latar belakang
 
Konflik Nagorno-Karabakh ialah sebuah pertikaian wilayah dan etnik antara Armenia dan Azerbaijan mengenai wilayah Nagorno-Karabakh, yang terletak di dalam Azerbaijan tetapi kebanyakannya didiami oleh orang Armenia.

### Penindasan budaya semasa zaman Soviet
Antara tahun 1921 dan 1990, di bawah RSS Azeri orang Armenia di wilayah ini menghadapi peminggiran ekonomi dan diskriminasi budaya, menimbulkan pelarian pada skala yang besar. Pihak berkuasa menggalakkan orang Azeri dari luar menempat di Nagorno-Karabakh. Polisi ini—kadangkala dipanggil "Genosid Putih"—bertujuan untuk "menyah-Armeniakan" wilayah itu dari segi budaya dan fizikal, sama seperti layanan Azerbaijan terhadap orang Armenia di Nakhchivan. Penindasan bahasa dan budaya Armenia dalam peristiwa itu berleluasa: gereja, tanah perkuburan, dan sekolah orang Armenia ditutup atau dimusnahkan, dan ulama ditangkap. Institusi pendidikan Armenia yang masih ada berada di bawah kawalan Kementerian Pendidikan Azeri, yang mengharamkan pengajaran sejarah orang Armenia dan penggunaan bahan Armenia. Sekatan mengehadkan pertukaran budaya dan komunikasi antara Nagorno-Karabakh dan Armenia. Kerajaan Azerbaijan memutuskan pada tahun 1957 bahawa bahasa Azerbaijan akan menjadi bahasa utama dan "undang-undang NKAR" 1981 menafikan hak tambahan, menghapuskan peruntukan yang telah menyenaraikan bahasa Armenia sebagai bahasa kerja pihak berkuasa tempatan. Kebencian terhadap kempen "peng-Azerian" paksa lalu mencetuskan pergerakan massa untuk penyatuan semula dengan Armenia  dan referendum kemerdekaan pada tahun 1991.

### Perang Nagorno-Karabakh Pertama dan Kedua
Gerakan Karabakh untuk kemerdekaan disambut dengan pelbagai pogrom dan pengusiran paksa rakyat Armenia di seluruh Azerbaijan, mencetus Perang Nagorno-Karabakh Pertama. Azerbaijan memutuskan hubungan pengangkutan dan ekonomi dengan Armenia juga antara Artsakh dan Armenia. Pengasingan Artsakh yang menyeluruh daripada dunia luar berlanjutan selama 3 tahun sehinggalah pasukan Armenia membuka koridor kemanusiaan yang dikenali sebagai koridor Lachin ke Armenia pada Mei 1992. Peperangan itu mengakibatkan kira-kira 500,000 orang Azerbaijan terpaksa berpindah dari Nagorno-Karabakh dan wilayah-wilayah jiran yang diduduki bersama-sama 186,000 orang dari Armenia, dan antara 300,000 dan 500,000 orang Armenia dari Azerbaijan. Konflik berikutnya, Perang Nagorno-Karabakh Kedua pada tahun 2020, menyebabkan beribu-ribu mangsa terkorban dan berakhir dengan kemenangan besar bagi Azerbaijan. Peperangan ini membenarkan Azerbaijan untuk menuntut semula semua wilayah di sekitar Nagorno-Karabakh dan sepertiga Nagorno-Karabakh. Selepas perang 2020, pelanggaran gencatan senjata di Nagorno-Karabakh dan di sempadan Armenia-Azerbaijani sering berlaku, menyebabkan kematian sporadik.

### Sekatan dan penawanan oleh Azerbaijan
Selama sembilan bulan (Disember 2022 hingga September 2023), Azerbaijan menyekat koridor Lachin, satu-satunya jalan yang menghubungkan Nagorno-Karabakh ke Armenia. Dalam tempoh ini Azerbaijan juga mensabotaj infrastruktur awam penting Artsakh, mengganggu akses kepada gas, elektrik dan internet. Sekatan itu menyebabkan krisis kemanusiaan terhadap penduduk. Pada Februari 2023 Mahkamah Keadilan Antarabangsa memerintahkan Azerbaijan untuk memastikan pergerakan bebas ke Nagorno-Karabakh, memutuskan bahawa sekatan itu menimbulkan "risiko yang sebenar dan pasti" terhadap "kesihatan dan kehidupan" penduduk Armenia Nagorno-Karabakh. Awal September 2023 sekatan itu telah menghabiskan semua bekalan; ubat dan bahan api tinggal sedikit, manakala roti, makanan ruji di rantau ini, dicatukan satu roti bagi setiap keluarga setiap hari.Pemerhati antarabangsa, termasuk Luis Moreno Ocampo, pendakwa sulung Mahkamah Jenayah Antarabangsa, menyatakan kebimbangan bahawa sekatan Azerbaijan mungkin itu satu permulaan genosid. Ocampo khusus menyatakan bahawa tindakan Azerbaijan, antaranya menahan bekalan penting seperti makanan dan ubat-ubatan, nampaknya adalah usaha yang terancang untuk menimbulkan kemusnahan fizikal terhadap hidup penduduk Armenia di Nagorno-Karabakh. Pada Ogos 2023, akibat sekatan itu, seorang penduduk Nagorno-Karabakh maut kebuluran. Jurucakap Charles Michel, Presiden Majlis Eropah, menyatakan matlamat utama mereka ialah untuk menormalkan hubungan Armenia-Azerbaijan secara kekal dan menyeru "penyelesaian kompromi yang berani". Presiden Armenia mengecam Azerbaijan, menegaskan ia sedang melakukan genosid dengan mengebulurkan orang Armenia di Nagorno-Karabakh. Ronald Grigor Suny juga menyatakan, "Baku bertekad membuat kehidupan orang Armenia menjadi mustahil, membuat mereka kebulur, dan mendesak mereka untuk pergi."

Pada 19 September 2023, Azerbaijan memulakan serangan di Nagorno-Karabakh, bertujuan untuk melucutkan senjata tentera wilayah ini. Serangan itu berlangsung selama 24 jam, mengakibatkan ratusan orang terkorban daripada kedua-dua belah pihak dan kematian lima anggota pengaman Rusia. Selepas kerajaan Republik Artsakh bersetuju dengan syarat penyerahan, rundingan berlaku, menyebabkan Azerbaijan akhirnya membuka semula jalan ke Armenia. Ini memberikan orang Armenia jalan untuk mengungsikan wilayah itu, dan sejumlah besar penduduk mula berangkat dari 24 September.

## Pelarian
Sebelum serangan tentera Azerbaijan di Nagorno-Karabakh, semakin terdapat kebimbangan jika Azerbaijan, dengan sejarah sentimen Anti-Armenianya dari dulu, mungkin akan melakukan genosid terhadap orang Armenia di wilayah itu. , wakil presiden Azerbaijan, meramalkan bahawa "genosid mungkin berlaku" jika Republik Artsakh tidak mengalah. Menyuarakan kebimbangan ini Senator Bob Menendez, pengerusi Jawatankuasa Senat Amerika Syarikat mengenai Hubungan Luar Negeri, menggesa agar sekatan dikenakan terhadap Azerbaijan untuk mencegah genosid.

Berikutan runtuhnya pertahanan Nagorno-Karabakh, Institut Pencegahan Genosid Lemkin mengeluarkan amaran, menarik perhatian kepada risiko genosid akut yang dihadapi oleh orang Armenia di wilayah ini dan menonjolkan kemelampauan sentimen anti-Armenia dalam tentera Azerbaijan. Lebih-lebih lagi, ancaman dan mesej kesat yang menyasarkan orang awam, malah pembunuhan beramai-ramai yang dilaporkan terhadap rakyat Armenia yang pilih untuk tinggal, berleluasa di media sosial Azerbaijan. Dalam pengumuman yang sejajar, Genocide Watch turut membunyikan amaran, mengkategorikan keadaan itu sebagai Peringkat 9 dalam sepuluh peringkat genosid mereka: Pembasmian.

Walaupun kerajaan Azerbaijan memberi jaminan bahawa penduduk Armenia akan diintegrasikan semula dengan selamat, ia tidak dianggap boleh dipercayai kerana rekod Azerbaijan yang melakukan autoritarianisme dan penindasan terhadap penduduk Armenianya. Menyedari sejarah ini, Institut Lemkin untuk Pencegahan Genosid menggesa wanita dan kanak-kanak Artsakh supaya jangan biarkan diri dipisahkan daripada dewasa dan remaja lelaki.

### Garis masa
Pada 24 September, ketika kebimbangan genosid, pembasmian etnik dan penganiayaan meningkat, pelarian Armenia mula keluar melalui koridor Lachin ke Syunik, Armenia melalui pos sempadan Kornidzor. Kerajaan Armenia melaporkan lewat pada hari itu bahawa 1,050 pelarian telah tiba dengan selamat. Khabar tentang laluan itu tersebar, membawa kepada penghijrahan besar-besaran.

Pada petang 25 September, menurut kerajaan Armenia, 6,500 pelarian telah tiba dari Nagorno-Karabakh. Selepas berbulan-bulan kurang bekalan bahan api di bawah sekatan, penghantaran bahan api tiba untuk penduduk mengisi minyak kenderaan mereka untuk perjalanan ke Armenia, dan pada 25 September, stesen minyak di Stepanakert mula mengagihkan bahan api percuma kepada mereka yang berpindah ke Armenia. Namun, semasa orang ramai beratur di sebuah stesen minyak di Berkadzor, tangki bahan api bawah tanah seberat 50 tan meletup, menyebabkan sekurang-kurangnya 170 orang maut dan ratusan yang lain cedera. Kebanyakan mangsa sedang beratur untuk mengisi minyak kenderaan mereka ketika dalam perjalanan ke Armenia. Mangsa dengan pelbagai tahap melecur dirawat di Pusat Perubatan Republikan Artsakh, pusat-pusat organisasi komuniti Arevik, pusat perubatan di Ivanyan, dan stesen perubatan pasukan pengaman Rusia. Pentadbiran Presiden Azerbaijan berkata ia menghantar ambulans yang membawa bekalan perubatan.  142 daripada yang cedera kemudiannya dibawa ke Armenia.

Pada 26 September, kerajaan Armenia menyatakan bahawa sekurang-kurangnya 28,000 orang telah meninggalkan Nagorno-Karabakh, bersamaan dengan satu perempat penduduk wilayah itu.

Pada 27 September, pihak berkuasa Armenia melaporkan bahawa lebih daripada 50,000 orang pelarian dari Nagorno-Karabakh telah berlepas ke Armenia, termasuk 17,000 kanak-kanak. Dalam peristiwa lain pada 27 September, Ruben Vardanyan, bekas pegawai tinggi kerajaan Artsakh dan ahli perniagaan yang besar, ditangkap oleh tentera Azerbaijan ketika beliau sedia untuk memasuki Armenia, dan orang awam dari kampung Vaghuhas melaporkan bahawa Askar Azerbaijan memasuki kampung itu dan menembak-nembak ke udara, memerintahkan semua penduduk melarikan diri.

Pada 28 September, jumlah ketibaan di Armenia mencecah 65,000, lebih daripada separuh daripada jumlah penduduk Nagorno-Karabakh. Laluan pemindahan dari Stepanakert ke Armenia telah sesak selama beberapa hari, ramai terpaksa tidur di dalam kereta mereka semalaman. Pemanduan yang biasanya 2 jam itu menjadi perjalanan 30 jam untuk ramai pelarian.

Pada 29 September, jumlah pelarian telah mencecah 97,700 orang. Pelarian melaporkan telah berbaris selama beberapa hari untuk dipindahkan dan hanya dapat bergerak beberapa ratus meter sehari. Menteri Kesihatan Armenia Anahit Avanesian berkata beberapa pelarian maut dalam transit kerana keletihan akibat kekurangan zat makanan, ubat-ubatan dan masa perjalanan yang mengambil masa sehingga 40 jam.

Pada 30 September, jumlah pelarian telah mencecah 100,400 orang. Pada 2 Oktober, bas yang terakhir membawa pelarian dengan penyakit serius atau isu pergerakan memasuki Armenia. Kerajaan Armenia menyatakan 100,514 daripada kira-kira 120,000 penduduk Nagorno-Karabakh telah terpaksa berpindah setakat 2 Oktober, mencecah 100,617 pada tengah hari 3 Oktober. Misi PBB yang ditugaskan untuk melawat wilayah itu, mendengar daripada rakan bicara bahawa pada 1 Oktober tinggal 50 ke 1000 orang Armenia sahaja di seluruh wilayah Karabakh.

Pada 19 Oktober, Jawatankuasa Palang Merah Antarabangsa (ICRC) melaporkan "sebilangan kecil orang masih tinggal di rumah mereka, sama ada atas pilihan sendiri atau kerana mereka tidak dapat pergi sendiri." ICRC telah menyediakan makanan, perubatan, khidmat komunikasi dan pengangkutan kepada penduduk yang tinggal.

### Sokongan Armenia
Untuk membantu pemindahan, 46 buah bas, biasanya untuk pengangkutan awam di Yerevan, mengangkut 1,560 individu dari Stepanakert ke Goris pada 28 September. Armenia juga menghantar 23 ambulans ke Artsakh diiringi oleh pakar dan Palang Merah, yang semasa kembali mengangkut 23 orang yang cedera parah dari Artsakh ke Armenia.

Di Armenia, teater di bandar Goris telah ditukarkan kepada pangkalan Palang Merah untuk menempatkan pelarian. Pusat kedua kemudiannya dibuka di Vayk.

### Status penduduk yang tinggal
Daripada beberapa puluh penduduk yang tinggal, majoritinya dipercayai adalah warga emas atau kurang upaya. Azerbaijan telah merampas pasport mereka dan memantau komunikasi mereka.

## Tuduhan genosid dan pembasmian etnik
Pelbagai penganalisis politik, di samping penduduk Nagorno-Karabakh, menuduh Azerbaijan atas pembasmian etnik.

### Pakar undang-undang dan organisasi antarabangsa
Luis Moreno Ocampo, Pendakwa sulung Mahkamah Jenayah Antarabangsa, memberi amaran bahawa keadaan yang serupa dengan satu lagi genosid Armenia sedang berkembang, menyatakan bahawa sekatan Azerbaijan melanggar Perkara II c Konvensyen Genosid 1948, dengan "sengaja menimpakan [satu] kelompok keadaan hidup yang dirancang untuk membawa kemusnahan fizikalnya secara keseluruhan atau sebahagiannya", dan bahawa pencerobohan itu seterusnya melanggar Perkara II a dan Perkara II b. Beliau mengamarankan bahawa kebisuan masyarakat antarabangsa boleh memberanikan Azerbaijan, membuatkan mereka percaya tiada akibat jika mereka melakukan genosid. Ocampo juga menentang Aliyev yang menafikan pembasmian etnik, menyatakan bahawa Aliyev sering melabelkan Armenia sebagai "Azerbaijan Barat" dan mengisytiharkan bahawa "Armenia sekarang adalah tanah kita". Selepas semua orang Armenia dipaksa keluar dari Nagorno-Karabakh, Ocampo mengatakannya genosid di bawah perkara-perkara dalam Konvensyen Genosid dan menuduh Azerbaijan melakukan jenayah terhadap kemanusiaan. Ocampo juga menuduh Amerika Syarikat dan negara-negara lain "sengaja mengabaikan risiko genosid untuk mengelakkan kewajipan untuk mencegah genosid".

Pakar undang-undang antarabangsa, Priya Pillai dan Melanie O'Brien, seorang profesor pelawat di Universiti Minnesota serta presiden Persatuan Sarjana Genosid Antarabangsa, menamakan pemindahan paksa besar-besaran ini satu jenayah perang atau jenayah terhadap kemanusiaan yang dilakukan oleh Azerbaijan dan menuduh Azerbaijan melakukan genosid.  Ini kerana Azerbaijan menyebabkan suasana yang mana orang tidak dapat bergerak, pertama dengan sekatan dan kedua dengan pencerobohan, yang mampu menyebabkan penghapusan identiti tersendiri orang Armenia Arstakh. Edward Hunt dari Badan Pemikir Dasar Luar Negara dalam Fokus (FPIF) menuduh Azerbaijan melakukan pembasmian etnik, sambil turut mengkritik pegawai-pegawai Amerika Syarikat kerana menyokong pembasmian etnik untuk meneruskan cita-cita geopolitik mereka. David Scheffer, Duta Besar Amerika Syarikat pertama untuk Keadilan Jenayah Global, menulis bahawa orang etnik Armenia di Nagorno-Karabakh dibasmikan dan selepas menentukan statusnya di Mahkamah Jenayah Antarabangsa, Armenia boleh memohon siasatan ICC, dan pemimpin-pemimpin politik dan tentera Azerbaijan boleh ditarik ke dalam bidang kuasa ICC.

Azerbaijan telah dituduh melakukan pembasmian etnik terhadap orang Armenia di Nagorno-Karabakh oleh Parlimen Eropah dan Majlis Hubungan Luar Negeri. Wakil Agensi Pelarian Pertubuhan Bangsa-Bangsa Bersatu di Armenia berkata pada 29 September tiada insiden atau kes penganiayaan telah direkodkan terhadap orang yang sedang berpindah, dan menjawab soalan daripada media, mereka berkata mereka tidak dapat mengulas sama ada ini merupakan pembasmian etnik, namun ia dilihat sebagai situasi pelarian. Wakil USAID berkata bahawa mereka sedar tentang "laporan-laporan keganasan yang merisaukan terhadap orang awam", dan kesaksian sedang dikumpulkan daripada mereka yang telah lari daripada "keganasan, penafian, dan ketakutan hidup di bawah kerajaan Azerbaijan." NGO yang menerima orang Armenia Karabakh di sempadan Syunik melaporkan bahawa pelarian "dipaksa oleh pihak berkuasa Azerbaijan untuk memadam data telefon mereka sebelum melintasi sempadan ke Armenia ataupun telah memadamkannya sendiri kerana takut ia akan menjejaskan peluang mereka untuk berpindah."

Majlis Eropah menyatakan bahawa ia "sangat bimbang dengan situasi kemanusiaan dan hak asasi manusia yang serius di Nagorno-Karabakh." Majlis Pesuruhjaya Hak Asasi Manusia Eropah Dunja Mijatović melawat Armenia dan Azerbaijan, termasuk wilayah Karabakh, dari 16 hingga 23 Oktober 2023, dan menerbitkan pemerhatian beliau pada 12 Januari 2024. Pernyataan yang diberikan kepada Pesuruhjaya oleh orang Armenia Karabakh mendedahkan mereka merasakan ketakutan yang mendalam terhadap hidup dan masa depan mereka kerana konflik bersenjata itu, lebih lagi kerana Azerbaijan menguasai wilayah itu dengan keganasan masa lalu yang belum diselesaikan dan ancaman yang berterusan. Merasa diabaikan oleh semua pihak dan tanpa jaminan keselamatan, keadaan rentan yang semakin meningkat semasa sekatan, dan pembukaan semula koridor Lachin yang tidak dijangka pada hujung September 2023, mendorong orang Armenia Karabakh percaya satu-satunya cara untuk terus hidup dan memastikan kesejahteraan masa depan mereka ialah meninggalkan wilayah itu. Pesuruhjaya juga menyatakan bahawa semua orang yang dipaksa berpindah mempunyai hak untuk pulang ke rumah mereka, tidak kira sama ada mereka telah berpindah di dalam atau ke luar sempadan, dan Armenia dan Azerbaijan kedua-duanya mempunyai kewajipan untuk memastikan bahawa sebarang pemulangan adalah secara sukarela, selamat dan bermaruah.

### Ahli politik
Tuduhan pembasmian etnik oleh Azerbaijan telah dibuat oleh Nikol Pashinyan, Perdana Menteri Armenia,  Kementerian Luar Negeri Cyprus, dan Senat Perancis.

Pegawai-pegawai Azerbaijan telah menafikan tuduhan jenayah perang termasuk pembasmian etnik dan menggesa rakyat Armenia untuk terus tinggal di wilayah itu. Sumber melaporkan bahawa pihak berkuasa Azerbaijan telah mengeluarkan semula peta yang menamakan semula jalan di Stepanakert, ibu kota Nagorno-Karabakh, sempena salah seorang punca utama genosid Armenia, Enver Pasha. Pegawai Azerbaijan mempertikaikan perkara ini semasa kes di Mahkamah Keadilan Antarabangsa, mengatakan bahawa "Tiada jalan di Khankandi telah dinamakan semula".

Jurucakap Jabatan Negara AS enggan mengulas jika peristiwa itu dikira sebagai pembasmian etnik dan berkata bahawa AS percaya perlu ada misi pemantauan antarabangsa di sana untuk memerhati dan menjamin hak dan keselamatan etnik Armenia. Samantha Power, pegawai tertinggi bantuan kemanusiaan AS dan bekas sarjana genosid, enggan menggunakan istilah "genosid", namun, beliau lalu mengatakan bahawa kesaksian telah dikumpulkan "daripada orang-orang yang telah melarikan diri daripada keganasan, penafian, dan dengan ketakutan hidup di bawah pemerintahan Azerbaijan."

Presiden Majlis Eropah Charles Michel mengelak daripada mencirikan penghijrahan paksa penduduk Nagorno-Karabakh sebagai cubaan pembasmian etnik pada 3 Oktober 2023. Namun, pada 5 Oktober 2023, Parlimen Eropah memfailkan usul bersama untuk resolusi yang menyatakan bahawa pelarian orang Armenia dari Karabakh "sama dengan pembasmian etnik" dan serangan tentera Azerbaijan "merupakan pelanggaran hak asasi manusia dan undang-undang antarabangsa yang melampau."

Leo Docherty, Setiausaha Rendah Negara Parlimen UK bagi Hal Ehwal Luar Negeri, Komanwel dan Pembangunan, menyatakan bahawa beliau tidak bersetuju bahawa operasi ketenteraan Azerbaijan di Nagorno-Karabakh satu pembasmian etnik, dan UK menggesa kedua-dua pihak memulakan semula rundingan.

Jurucakap Kementerian Luar Negeri Rusia Maria Zakharova menyatakan bahawa beliau ingin "beberapa fakta diberikan berhubung dakwaan pembasmian etnik di Nagorno-Karabakh", dan meminta rujukan kepada "sekurang-kurangnya beberapa dokumen daripada mana-mana organisasi antarabangsa yang dianggap berwibawa di Yerevan (contohnya, PBB atau lain-lain), atau kenyataan yang menunjukkan bahawa pembasmian etnik sedemikian telah berlaku". Timbalan Menteri Luar Negeri Persekutuan Rusia Mikhail Galuzin menyatakan bahawa kebanyakan orang Karabakh Armenia malangnya meninggalkan wilayah itu atas pilihan sendiri yang sukar, tetapi secara sukarela, dan Rusia bersedia untuk memudahkan kepulangan yang selamat bagi orang Armenia Karabakh yang ingin.

## Rancangan kem tahanan Azerbaijan
Pada Ogos 2023, diplomat Armenia Ara Papian melaporkan bahawa Azerbaijan sedang membina kem tahanan untuk 30,000 orang lelaki Armenia. Akhbar *Hraparak* melaporkan maklumat yang sama sebulan kemudian, memetik satu sumber tentera awanama. Pada Januari 2024, *New Lines* menyiasat laporan ini menggunakan imejan satelit Planet Labs dan menemui sebuah kompleks yang besar dan belum siap di kawasan terpencil di Daerah Aghdam yang baru dibina. Rekod satelit menunjukkan pembinaan tapak itu bermula pada Julai 2022 dan tamat pada penghujung Ogos atau awal September 2023. Menggunakan kaedah analisis ruangan, tempat itu didapati mempunyai beberapa persamaan dengan binaan-binaan penjara yang sudah diketahui, dan *New Lines* menyimpulkan tempat itu mungkin akan dijadikan penjara. *New Lines* juga berspekulasi bahawa lokasi tapak itu dipilih kerana berdekatan dengan Tigranakert Artsakh, runtuhan kota Armenia yang berusia 2,000 tahun, untuk dijadikan trauma psikologi.

## Tindak balas antarabangsa

Sebagai tindak balas kepada krisis kemanusiaan itu, beberapa negara berikrar akan membantu pelarian Armenia, termasuk Iran yang menderma 50 tan bantuan kepada penduduk Artsakh yang dipindahkan secara paksa, UK dengan £1m dan EU dengan ikrar €5m. Ketua Agensi Pembangunan Antarabangsa Amerika Syarikat (USAID) Samantha Power tiba di Armenia bersama Pemangku Penolong Setiausaha Jabatan Negara AS untuk Hal Ehwal Eropah dan Eurasia Yuri Kim untuk melawat orang yang terkesan dan menjanjikan bantuan kemanusiaan $11.5 juta. Power berkata bahawa "ramai daripada mereka yang tiba mengalami 'kekurangan zat makanan yang teruk,' menurut doktor di tempat kejadian". Pada 28 September, USAID menghantar Pasukan Tindak Balas Bantuan Bencana ke wilayah ini untuk mengkordinasikan tindak balas kemanusiaan AS. Cyprus menyatakan ia bersedia untuk memberikan bantuan kemanusiaan kepada rakyat Armenia yang terpaksa berpindah dan sedang memikirkan cara untuk menempatkan sejumlah pelarian Armenia jika perlu.

Pertubuhan Bangsa-Bangsa Bersatu di Azerbaijan menghantar satu misi ke Nagorno-Karabakh pada 1 Oktober 2023, diketuai oleh Penyelaras Residen PBB di Azerbaijan Vladanka Andreeva, untuk menangani keperluan kemanusiaan. Pasukan itu juga termasuk Pengarah Bahagian Penyelarasan Pejabat PBB untuk Penyelarasan Hal Ehwal Kemanusiaan, serta wakil dari FAO, UNHCR, UNICEF, WHO, dan badan-badan PBB yang lain. Misi PBB melaporkan bahawa "mereka tidak menemui sebarang laporan—daripada penduduk tempatan ataupun orang lain—tentang keganasan terhadap orang awam berikutan gencatan senjata terkini." Semasa melawat Stepanakert, pasukan itu melaporkan tidak menemui bukti kerosakan pada infrastruktur awam di kawasan yang dilawatinya. Misi itu menyaksikan kerajaan Azerbaijan bersiap sedia untuk menyambung semula perkhidmatan kesihatan dan beberapa kemudahan. Misi itu dilaporkan "terkejut dengan betapa tiba-tibanya penduduk tempatan meninggalkan rumah mereka". Pasukan itu dilaporkan bahawa antara 50 dan 1,000 etnik Armenia kekal di wilayah ini. Ia tidak menemui sebarang kenderaan awam di jalan Lachin ke lintasan sempadan yang digunakan oleh pelarian. Misi ini juga mempunyai akses terhad ke kawasan luar bandar. Misi itu dikritik di Armenia kerana gagal menyebut tentang banyaknya korban dan kecederaan antara orang awam Armenia, penyasaran infrastruktur awam oleh Azerbaijan, dan sekatan Nagorno-Karabakh oleh Azerbaijan sejak sembilan bulan sebelumnya serta krisis kemanusiaan yang ia sebabkan.

Armenia meminta Mahkamah Keadilan Antarabangsa mengesahkan semula keputusannya pada Februari 2023 yang memerintahkan Azerbaijan untuk memastikan laluan bebas melalui koridor Lachin, dan untuk "menahan diri daripada semua tindakan secara langsung atau tidak langsung yang bertujuan untuk memindah paksa etnik Armenia yang tinggal dari wilayah itu".

Pada Disember 2023, ketua dasar luar EU Josep Borrell menyatakan: "Contohnya lihat apa yang telah berlaku di Azerbaijan dan Armenia. Konflik yang telah lama membeku yang tiba-tiba telah—saya bukanlah ingin kata selesai—tetapi diubah secara tegas dengan campur tangan tentera yang, dalam satu minggu, membuatkan 150,000 orang berpindah. Dalam satu minggu. Begini. 150,000 orang terpaksa meninggalkan rumah mereka dan melarikan diri. Dan masyarakat antarabangsa menyesalinya, menyatakan kebimbangan, menghantar sokongan kemanusiaan, tetapi ia berlaku [dengan] menggunakan kekerasan."

## Rujukan